CELEX: 32019D0570
Language: bg
Date: 2019-04-08 00:00:00
Title: Решение за изпълнение (ЕС) 2019/570 на Комисията от 8 април 2019 година за определяне на правилата за изпълнение на Решение № 1313/2013/ЕС на Европейския парламент и на Съвета по отношение на способностите на rescEU и за изменение на Решение за изпълнение 2014/762/ЕС на Комисията (нотифицирано под номер С(2019) 2644) (Текст от значение за ЕИП.)

10.4.2019   
               
               
                  BG
               
               
                  Официален вестник на Европейския съюз
               
               
                  L 99/41
               
            
         РЕШЕНИЕ ЗА ИЗПЪЛНЕНИЕ (ЕС) 2019/570 НА КОМИСИЯТА
         от 8 април 2019 година
         за определяне на правилата за изпълнение на Решение № 1313/2013/ЕС на Европейския парламент и на Съвета по отношение на способностите на rescEU и за изменение на Решение за изпълнение 2014/762/ЕС на Комисията
         
            
               (нотифицирано под номер С(2019) 2644)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Решение № 1313/2013/ЕС на Европейския парламент и на Съвета от 17 декември 2013 г. относно Механизъм за гражданска защита на Съюза (1), и по-специално член 32, параграф 1, буква ж) от него,
         като има предвид, че:
         
                     (1)
                  
                  
                     Механизмът за гражданска защита на Съюза („Механизмът на Съюза“), определен в Решение № 1313/2013/ЕС, засилва сътрудничеството между Съюза и държавите членки и улеснява координацията в областта на гражданската защита с цел подобряване на реагирането на Съюза при природни и причинени от човека бедствия.
                  
               
                     (2)
                  
                  
                     Решение № 1313/2013/ЕС определя правната уредба на rescEU. rescEU има за цел предоставянето на помощ в извънредни ситуации, в които наличните национални способности, и способностите, предоставени от държавите членки в рамките на Европейския резерв за гражданска защита, не са в състояние да гарантират ефективно реагиране.
                  
               
                     (3)
                  
                  
                     През последните години се наблюдава рязко увеличение на броя на екстремни горски пожари в Европа със сериозни икономически, екологични и социални последици. По-специално, сезоните на горските пожари през 2017 и 2018 г. показаха, че е необходимо да сме подготвени за случаи, в които бедствия засягат сериозно и едновременно няколко държави членки.
                  
               
                     (4)
                  
                  
                     Променящото се естество на рисковете от горски пожари доведе до доказани пропуски в способностите за реагиране на равнището на Съюза. Тези пропуски бяха особено видими по време на сезона на горските пожари през 2017 г., когато способностите, предоставени посредством Механизма на Съюза, бяха недостатъчни, за да се отговори на потребностите на държавите, поискали помощ.
                  
               
                     (5)
                  
                  
                     Следователно първоначалният състав на rescEU следва да бъде определен във възможно най-кратки срокове в съответствие с член 12, параграф 2 от Решение № 1313/2013/ЕС и следва в първото решение за изпълнение да включва способности за гасене на горски пожари от въздуха с цел реагиране при горски пожари. Поради необходимостта от гъвкавост по време на преходния период в съответствие с член 35 от Решение № 1313/2013/EС, броят на способностите на rescEU следва да бъде посочен като индикативна цифра в последващите решения за изпълнение.
                  
               
                     (6)
                  
                  
                     В съответствие с член 12, параграф 4 от Решение № 1313/2013/ЕС изискванията за качество за способностите за гасене на горски пожари по линия на rescEU следва да бъдат определени след консултации с държавите членки и да се основават на установени международни стандарти, когато такива стандарти вече съществуват. Като се има предвид липсата на установени международни стандарти за способностите за гасене на горски пожари от въздуха, изискванията за качество за способностите за гасене на горски пожари от въздуха следва да се основават на съществуващите общи изисквания за модули в рамките на Европейския резерв за гражданска защита и на най-добри практики в рамките на Механизма на Съюза. Тези изисквания за качество следва да се определят в приложение към настоящото решение.
                  
               
                     (7)
                  
                  
                     От съображения за бюджетна дисциплина в настоящото решение е необходимо да се определят разходите, свързани с финансовото подпомагане от Съюза по линия на rescEU по време на преходния период.
                  
               
                     (8)
                  
                  
                     В интерес на доброто финансово управление преки безвъзмездни средства за способности на rescEU по време на преходния период следва да се предоставят въз основа на годишна работна програма.
                  
               
                     (9)
                  
                  
                     С влизането в сила на 21 март 2019 г. на Решение (EС) 2019/420 на Европейския парламент и на Съвета (2) правилата за преодоляване на временни недостатъци при извънредни бедствия, определени в Решение за изпълнение 2014/762/ЕС на Комисията (3), вече не са актуални. От съображения за последователност глава 7 от Решение за изпълнение 2014/762/ЕС следва да бъде заличена.
                  
               
                     (10)
                  
                  
                     Мерките, предвидени в настоящото решение, са в съответствие със становището на комитета, посочен в член 33, параграф 1 от Решение № 1313/2013/ЕС,
                  
               ПРИЕ НАСТОЯЩОТО РЕШЕНИЕ:
         
            Член 1
            Предмет
            В настоящото решение се определят правила за изпълнение на Решение № 1313/2013/ЕС, що се отнася до:
            
                        а)
                     
                     
                        първоначалния състав на rescEU по отношение на способностите и изискванията за качество;
                     
                  
                        б)
                     
                     
                        финансирането на способности по време на преходния период, посочен в член 35 от Решение № 1313/2013/ЕС.
                     
                  
         
            Член 2
            Първоначалният състав на rescEU
            
               1.   rescEU включва способности за гасене на горски пожари от въздуха.
            
            
               2.   Способностите за гасене на горски пожари от въздуха, посочени в параграф 1, включват:
               
                           а)
                        
                        
                           способности за гасене на горски пожари от въздуха с използване на самолети;
                        
                     
                           б)
                        
                        
                           способности за гасене на горски пожари от въздуха с използване на хеликоптери.
                        
                     
            
               3.   Изискванията за качество за способностите, посочени в параграф 2, се съдържат в приложението.
            
         
         
            Член 3
            Финансови договорености за способностите на rescEU, посочени в член 35 от Решение 1313/2013/ЕС
            
               1.   Комисията определя в годишната работна програма критериите за отпускане на преки безвъзмездни средства за покриване на разходите, посочени в член 35 от Решение № 1313/2013/ЕС, които са необходими, за да се гарантира бърз достъп до способностите, посочени в член 2.
            
            
               2.   Разходите, посочени в член 35 от Решение № 1313/2013/ЕС, включват разходите за поддържане в готовност, включително, ако е приложимо, разходи за поддръжка, разходи за персонал, разходи за обучение, включително за обучението на екипажа и техническия персонал, разходи за складиране, разходи, свързани със застраховането, както и други разходи, необходими, за да се гарантира ефективната наличност на такива способности.
            
         
         
            Член 4
            Изменение на Решение за изпълнение 2014/762/ЕС
            Глава 7 от Решение за изпълнение 2014/762/ЕС се заличава.
         
         
            Член 5
            Адресати
            Адресати на настоящото решение са държавите членки.
         
         
            Съставено в Брюксел на 8 април 2019 година.
            
               
                  За Комисията
               
               Christos STYLIANIDES
               
                  Член на Комисията
               
            
         
         
            (1)  ОВ L 347, 20.12.2013 г., стр. 924.
         
            (2)  Решение (ЕС) 2019/420 на Европейския парламент и на Съвета от 13 март 2019 г. за изменение на Решение № 1313/2013/ЕС относно Механизъм за гражданска защита на Съюза (ОВ L 77 I, 20.3.2019 г., стр. 1).
         
            (3)  Решение за изпълнение 2014/762/ЕС на Комисията от 16 октомври 2014 г. за определяне на правилата за изпълнение на Решение № 1313/2013/ЕС на Европейския парламент и на Съвета относно Механизъм за гражданска защита на Съюза и за отмяна на решения 2004/277/ЕО, Евратом и 2007/606/ЕО, Евратом на Комисията (ОВ L 320, 6.11.2014 г., стр. 1.).
      
      
         
            ПРИЛОЖЕНИЕ
            
               ИЗИСКВАНИЯ ЗА КАЧЕСТВО ЗА СПОСОБНОСТИТЕ НА RESCEU
            
            1.   Способности за гасене на горски пожари от въздуха с използване на самолети
            
            
                        Задачи
                     
                     
                        
                                    —
                                 
                                 
                                    Участие в потушаването на големи пожари на горски и растителни площи чрез пожарогасене от въздуха
                                 
                              
                  
                        Способности
                     
                     
                        
                                    —
                                 
                                 
                                    2 самолета с минимален капацитет от по 3 000  литра или 1 самолет с минимален капацитет от 8 000  литра (1)
                                    
                                 
                              
                                    —
                                 
                                 
                                    Възможност за провеждане на непрекъснати операции
                                 
                              
                  
                        Основни компоненти
                     
                     
                        
                                    —
                                 
                                 
                                    Самолет
                                 
                              
                                    —
                                 
                                 
                                    Минимум два екипажа
                                 
                              
                                    —
                                 
                                 
                                    Технически персонал
                                 
                              
                                    —
                                 
                                 
                                    Полеви комплект за поддръжка
                                 
                              
                                    —
                                 
                                 
                                    Комуникационна техника, която позволява комуникация въздух-земя и въздух-въздух
                                 
                              
                  
                        Самостоятелност
                     
                     
                        
                                    —
                                 
                                 
                                    Съхранение на оборудването и поддръжка на оборудването на модула
                                 
                              
                                    —
                                 
                                 
                                    Оборудване за комуникация със съответните партньори, особени тези, които отговарят за координацията на място
                                 
                              
                  
                        Разполагане
                     
                     
                        
                                    —
                                 
                                 
                                    Готовност за заминаване максимум 3 часа след приемане на предложението в случай на реагиране за бърза намеса (2)
                                    
                                 
                              
                                    —
                                 
                                 
                                    Способност за разполагане в обхват от 2 000  km в срок от максимум 24 часа
                                 
                              
                  2.   Способности за гасене на горски пожари от въздуха с използване на хеликоптери
            
            
                        Задачи
                     
                     
                        
                                    —
                                 
                                 
                                    Участие в потушаването на големи пожари на горски и растителни площи чрез пожарогасене от въздуха
                                 
                              
                  
                        Способности
                     
                     
                        
                                    —
                                 
                                 
                                    1 хеликоптер с минимален капацитет от 3 000  литра (3)
                                    
                                 
                              
                                    —
                                 
                                 
                                    Възможност за провеждане на непрекъснати операции
                                 
                              
                  
                        Основни компоненти
                     
                     
                        
                                    —
                                 
                                 
                                    Хеликоптер с минимум два екипажа
                                 
                              
                                    —
                                 
                                 
                                    Технически персонал
                                 
                              
                                    —
                                 
                                 
                                    Прикачена кофа или механизъм за изсипване
                                 
                              
                                    —
                                 
                                 
                                    1 комплект за поддръжка
                                 
                              
                                    —
                                 
                                 
                                    1 комплект резервни части
                                 
                              
                                    —
                                 
                                 
                                    Спасителни лебедки
                                 
                              
                                    —
                                 
                                 
                                    Комуникационна техника, която позволява комуникация въздух-земя и въздух-въздух
                                 
                              
                  
                        Самостоятелност
                     
                     
                        
                                    —
                                 
                                 
                                    Съхранение на оборудването и поддръжка на оборудването на модула
                                 
                              
                                    —
                                 
                                 
                                    Оборудване за комуникация със съответните партньори, особени тези, които отговарят за координацията на място
                                 
                              
                  
                        Разполагане
                     
                     
                        
                                    —
                                 
                                 
                                    Готовност за заминаване максимум 3 часа след приемане на предложението в случай на реагиране за бърза намеса (4)
                                    
                                 
                              
                                    —
                                 
                                 
                                    Способност за разполагане в обхват от 2 000  km в срок от максимум 24 часа
                                 
                              
                  
               (1)  Тези изисквания могат да бъдат преразгледани в случай на евентуално развитие на пазара на способности за гасене на горски пожари от въздуха, включително по отношение на наличността на резервни части.
            
               (2)  Реагирането за бърза намеса е операция за реагиране с продължителност максимум един ден включително полет до и от обекта, където е разположена способността на rescEU.
            
               (3)  За целите на прилагането на член 35 от Решение № 1313/2013/ЕС и когато това е обосновано въз основа на оценка на регионалната уязвимост, способностите за гасене на горски пожари от въздуха с използване на хеликоптери могат да се състоят от максимум 3 хеликоптера с общ минимален капацитет от 3 000 литра.
            
               (4)  Реагирането за бърза намеса е операция за реагиране с продължителност максимум един ден включително полет до и от обекта, където е разположена способността на rescEU.